<classify> MWENYEKITI wa Halmashauri ya Walei, Parokia ya Kipawa, Jimbo Kuu Katoliki la Dar es Salaam, Patrick Kitingati amevunjika mkono baada ya ajali ya kugonga treni eneo la Vingunguti, jijini humo.Kitingati ambaye upekuzi uliofanywa katika gari aliyokuwa akiendesha, ulionesha pia ni Mhandisi wa Uwanja wa Ndege wa Kimataifa wa Julius Nyerere JNIA, alipata ajali jana saa 2:00 asubuhi na kukimbizwa katika Hospitali ya Wilaya ya Ilala ya Amana kwa matibabu.Kamanda wa Polisi wa Kikosi cha Reli, Stanley Kulyamo alisema katika taarifa yake kwa gazeti hili jana kuwa Kitingati akiwa na gari namba T702 ACH aina ya Toyota Rav4 yenye rangi ya bluu, aliigonga treni kubwa iliyokuwa inatoka Dar es Salaam kwenda mikoa ya Kigoma, Tabora, Mwanza na Mpanda Katavi.Treni ilipofika eneo la Vingunguti, iligongwa na gari ndogo iliyokuwa ikiendeshwa na Patrick Kitingati mwenye umri kati ya miaka 45 na 50. Gari ilikuwa inatokea barabara ya vumbi ya Karakata kuja Vingunguti, kitambulisho chake kinaonesha ni mhandisi anafanya kazi uwanja wa ndegeJNIA, ila haijafahamika kitengo gani,alisema.Alisema majeruhi baada ya ajali, alizimia na baadaye Polisi walimfuatilia akipatiwa matibabu katika Hospitali ya Amana na wakati akitoa maelezo kwa shida, alijitambulisha kuwa yeye ni Katekista kiongozi wa kanisa wa Kigango cha Relini.Kamanda alisema madaktari waliiambia Polisi kuwa majeruhi huyo, amevunjika mkono wa kushoto. Paroko wa Kipawa, Padri Joseph Mashaka, aliliambia gazeti hili jana kwa simu kuwa ni Kitingati alipata ajali ya kugonga treni na ni Mwenyekiti wa Halmashauri ya Walei katika parokia yake na kutokana na ajali hiyo anatibiwa Hospitali ya Amana. Ni kweli kapata ajali, anatibiwa Hospitali ya Amana.Kwa sasa sipo parokiani nipo nje ya parokia kwa shughuli nyingine lakini tukio ni la kweli, alisema Padri Mashaka. Awali, katika eneo la tukio, Kulyamo alisema vibaka waliiba kompyuta mpakato ya majeruhi, lakini Polisi walifanikiwa kuipata baada ya vibaka hao kuidondosha chini, walipoona wanakimbizwa na askari.Nawaomba watu wazingatie sheria na alama zote zinazoongoza usalama wa reli. Mwingine anavuka barabara eneo la reli amefunga vioo mpaka juu na vina giza tinted, mwingine kaweka earphone hasikii hata honi nje, alisema.  <topic>: KITAIFA 